News Update: หุ้นอินเดีย ขาขึ้นใหญ่รอบ 50 ปี มาร์ค โมเบียส กูรูตลาดหุ้นเกิดใหม่เชียร์ ทุ่มลงทุนอินเดียและไต้หวันครึ่งพอร์ต - FINNOMENA
มาร์ค โมเบียส จัดสรรเงินลงทุนสำหรับตลาดเกิดใหม่เกือบครึ่งหนึ่งไว้ที่ตลาดหุ้นอินเดียและไต้หวัน เพื่อชดเชยการร่วงแรงของหุ้นจีนที่ฉุดผลตอบแทนของประเทศกำลังพัฒนาโดยรวมลงมา
9 พ.ย. 2564

มาร์ค โมเบียส ผู้ก่อตั้ง Mobius Capital Partners และอดีตผู้บริหารของ Franklin Templeton จัดสรรเงินลงทุนสำหรับตลาดเกิดใหม่เกือบครึ่งหนึ่งไว้ที่ตลาดหุ้นอินเดียและไต้หวัน เพื่อชดเชยการร่วงแรงของหุ้นจีนที่ฉุดผลตอบแทนของประเทศกำลังพัฒนาโดยรวมลงมา
มาร์ค โมเบียส ผู้มากประสบการณ์ในการลงทุนในตลาดหุ้นเกิดใหม่ ให้สัมภาษณ์กับ Bloomberg Television ว่า ตลาดหุ้นอินเดียกำลังอยู่ในช่วงขาขึ้นครั้งใหญ่ในรอบ 50 ปี แม้จะมีการปรับตัวลงในช่วงสั้นๆ โดยอินเดียอาจจะอยู่ในจุดที่จีนเคยอยู่เมื่อ 10 ปีที่แล้ว จากนโยบายการรวมกฎเกณฑ์ข้ามรัฐที่จะช่วยให้ประเทศสามารถเติบโตได้ในระยะยาว
มุมมองเชิงบวกต่อตลาดหุ้นอินเดียของโมเบียส สวนทางกับนักวิเคราะห์จาก Morgan Stanley และ Nomura ที่ปรับลดมุมมองตลาดหุ้นอินเดียลง หลังดัชนี BSE Sensex เพิ่มขึ้นเท่าตัวจากจุดต่ำสุดในเดือน มี.ค. 2020
ผลมาจากการร่วงแรงของตลาดหุ้นจีน หลังรัฐบาลจีนคุมเข้มด้านกฎระเบียบอย่างกว้างขวาง ทำให้ในปีนี้ ตลาดหุ้นเกิดใหม่มีผลการดำเนินงานตามหลังประเทศพัฒนาแล้ว
โมเบียส กล่าวว่า ผู้คนมีมุมมองต่อตลาดหุ้นเกิดใหม่ไม่ดีนัก เพราะหุ้นจีนที่ร่วงได้ฉุดดัชนีลงมา แต่นักลงทุนควรพิจารณาประเทศอื่นๆ ด้วย เช่น อินเดียที่กำลังอยู่ในขาขึ้น
กองทุน Mobius Emerging Markets จัดสรรเงินลงทุนสำหรับหุ้นไต้หวัน และหุ้นอินเดียที่ 45% โดยหุ้นกลุ่มเทคโนโลยีฮาร์ดแวร์และซอฟต์แวร์เป็นกลุ่มใหญ่ของ 2 ตลาดนี้
หุ้นที่มีสัดส่วนมากที่สุดในกองทุน Mobius Emerging Markets ณ สิ้นเดือน ก.ย. คือ Persistent Systems ผู้ให้บริการซอฟต์แวร์ของอินเดีย และ eMemory Technology ผู้ให้บริการเทคโนโลยีชิปของไต้หวัน โดยตั้งแต่ต้นปี Persistent Systems เพิ่มขึ้น 173.86% ขณะที่ eMemory Technology เพิ่มขึ้น 305.04%
มาร์ค โมเบียส กล่าวว่า การปรับตัวลงของหุ้นจีนทำให้เกิดโอกาสบางอย่างจากการที่รัฐบาลพยายามหลีกเลี่ยงการผูกขาด และ Mobius Capital กำลังพิจารณาบริษัทขนาดกลาง-เล็ก ที่ได้รับประโยชน์จากการที่รัฐบาลจีนต้องการให้มีการแข่งขันในระดับที่สูงขึ้น
อ้างอิง: https://www.bloomberg.com/news/articles/2021-11-08/mobius-bets-on-50-year-rally-in-indian-stocks-as-china-slows?sref=e4t2werz
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
ตลาดหุ้นอินเดีย
ตลาดหุ้นไต้หวัน
อินเดีย
ไต้หวัน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA